作者:汪莘
標題:沁園春
內容:家在柳塘，榜掛方壺，圖掛黃山。覺仙峰六六，滿堂峭峻，仙溪六六，繞屋潺湲。行到水窮，坐看雲起，只在吾廬尋丈間。非人世，但鶴飛深谷，猿嘯高巖。如今老疾蹣跚。向畫裡嬉遊臥裡看。甚花開花落，悄無人見，山南山北，誰似餘閒。住個庵兒，了些活計，月白風清人倚闌。山中友，類先秦氣貌，後晉衣冠。